L'article 128 de l'Estatut d'autonomia de Catalunya estableix que correspon a la Generalitat de Catalunya, respectant l'article 149.1.13 de la Constitució, la competència exclusiva sobre denominacions d'origen i altres mencions de qualitat, la qual inclou el règim jurídic de creació i funcionament.
Així mateix, l'apartat segon d'aquest article preveu que la competència anterior inclou el reconeixement de les denominacions o les indicacions, l'aprovació de llurs normes reguladores i totes les facultats administratives de gestió i control sobre l'actuació de les denominacions o les indicacions.
Així mateix, l'article 116.1b) de l'Estatut determina que correspon a la Generalitat, respectant el que estableixi l'Estat en exercici de les competències que li atribueix l'article 149.1.13 i 16 de la Constitució, la competència exclusiva en matèria d'agricultura i ramaderia, competència que inclou entre d'altres la regulació i l'execució sobre la qualitat, la traçabilitat i les condicions dels productes agrícoles i ramaders, i també la lluita contra els fraus en l'àmbit de la producció i la comercialització agroalimentàries.
Igualment, segons l'article 189 de l'Estatut, la Generalitat aplica i executa el dret de la Unió Europea en l'àmbit de les seves competències.
La Llei 14/2003, de 13 de juny, de qualitat agroalimentària, desplegada mitjançant el Decret 285/2006, de 4 de juliol, estableix el marc normatiu aplicable a les denominacions d'origen i a les indicacions geogràfiques protegides a Catalunya.
La Indicació Geogràfica Protegida Llonganissa de Vic o Salchichón de Vic va ser creada com a Denominació de Qualitat Llonganissa de Vic, per l'Ordre de 21 de juny de 1988 (DOGC núm. 1017, de 13.07.1988).
Posteriorment, es va aprovar com a Indicació Geogràfica Protegida Llonganissa de Vic per l'Ordre de 15 de maig de 2000 (DOGC núm. 3154, de 05.06.2000) i va ser inscrita en el Registre comunitari de denominacions d'origen protegides i indicacions geogràfiques protegides, per mitjà del Reglament (CE) 2601/2001 de 28 de desembre (DOCE L345 de 29 de desembre de 2001).
El Reglament de la Indicació Geogràfica Protegida Llonganissa actualment en vigor va ser aprovat per l'Ordre AAM/311/2013, de 2 de desembre, per la qual s'aprova el Reglament de la Indicació Geogràfica Protegida Llonganissa de Vic.
En data 21 de juliol de 2015, el consell regulador de la Indicació Geogràfica Protegida Llonganissa de Vic o Salchichón de Vic va presentar davant el Departament d'Agricultura una sol·licitud de modificació del plec de condicions i del document únic de l'esmentada IGP.
La sol·licitud de modificació consisteix principalment en la revisió de la descripció del producte per augmentar-ne la claredat i la precisió, i en la introducció de peces més petites i el llescat del producte emparat per la IGP Llonganissa de Vic.
A més, s'aprofita l'ocasió per adaptar la normativa de la IGP a les pràctiques i la normativa actuals.
Vista la sol·licitud, es va publicar l'anunci pel qual es dona publicitat a la modificació de la sol·licitud de modificació de la Indicació Geogràfica Protegida Llonganissa de Vic o Salchichón de Vic, i al seu document únic actualitzat (DOGC núm. 6954 de 10.09.2015 i BOE núm. 235 de 01.10.2015).
No se'n va rebre cap al·legació.
Posteriorment, es va publicar la Resolució ARP/415/2016, de 9 de febrer, per la qual s'adopta decisió favorable a la sol·licitud de modificació de la Indicació Geogràfica Protegida Llonganissa de Vic o Salchichón de Vic (DOGC núm. 7066 de 25.02.2016 i BOE núm. 90 de 14.04.2016), i es va trametre la documentació de la sol·licitud de modificació, de conformitat amb l'article 6.2 del Decret 285/2006, de 4 de juliol, al Ministeri d'Agricultura, als efectes del seu trasllat a la Comissió Europea per a la inscripció de la modificació del plec de condicions de la Indicació Geogràfica Protegida Llonganissa de Vic o Salchichón de Vic.
D'acord amb el Reglament d'execució (UE) núm. 2018/287 de la Comissió, de 15 de febrer de 2018, pel qual s'aprova una modificació que no és de menor importància del plec de condicions d'una denominació inscrita en el Registre de Denominacions d'Origen Protegides i d'Indicacions Geogràfiques Protegides (DOUE L55 de 27 de febrer de 2018) es va aprovar la modificació de la IGP Llonganissa de Vic o Salchichón de Vic.
Aquesta norma s'adequa als principis de bona regulació, establerts en l'article 129.1 de la Llei 39/2015, d'1 d'octubre, del procediment administratiu comú de les administracions públiques, i a l'article 62 de la Llei 19/2014, de 29 de desembre, de transparència, accés a la informació pública i bon govern, atès que els principis de necessitat, eficàcia, proporcionalitat, seguretat jurídica i eficiència venen supeditats al fet que, d'acord amb els articles 7.2 i 6.4 del Decret 285/2006, de 4 de juliol, pel qual es desenvolupa la Llei 14/2003, de 13 de juny, de qualitat agroalimentària, un cop la Comissió Europea ha aprovat la modificació, s'ha de dictar una ordre del conseller d'Agricultura, Ramaderia, Pesca i Alimentació (DARP), que s'ha de publicar al Diari Oficial de la Generalitat de Catalunya (DOGC) i per la qual es modifiqui l'Ordre AAM/311/2013, de 2 de desembre, per la qual s'aprova el Reglament de la Indicació Geogràfica Protegida Llonganissa de Vic o Salchichón de Vic.
El fet que una norma estableixi aquesta obligació fa que aquesta iniciativa normativa estigui justificada per raó d'interès general i sigui l'instrument més adequat per garantir-ne la consecució, no podent existir una altra mesura menys restrictiva o que imposi menys obligacions als destinataris, i és una iniciativa coherent amb la resta de l'ordenament jurídic i les càrregues administratives, i la gestió dels recursos públics afectats per aquesta ordre s'adapten a aquesta exigència normativa.
Respecte al principi de transparència, aquesta norma ha estat sotmesa a informació pública, durant un termini de quinze dies, mitjançant edicte de 19 de gener de 2017, en compliment de l'article 129.5 de la Llei 39/2015, d'1 d'octubre, del procediment administratiu comú de les administracions públiques, de l'article 68 de la Llei 26/2010, de 3 d'agost, de règim jurídic i de procediment de les administracions públiques, i, sotmetent-se a tràmit d'audiència dels interessats, en compliment de l'article 67.1 de la mateixa Llei 26/2010.
La modificació del Plec de Condicions comporta la modificació dels articles 5, 7 i 8 relatius a l'elaboració i presentació del producte del Reglament de la Indicació Geogràfica Protegida Llonganissa de Vic o Salchichón de Vic, aprovat per l'Ordre AAM/311/2013, de 2 de desembre.
Es reescriu l'article 5, per augmentar-ne la claredat i la precisió de la descripció del producte emparat i de les fases d'elaboració d'aquest mateix producte.
A l'article 7, es suprimeixen el punt 7.2, per redundant amb la nova redacció de l'article 5, i el 7.3 relatiu als additius per innecessari, atès que únicament remet a la legislació vigent.
A l'article 8, s'afegeix el punt 8.2, per incloure la possibilitat de llescat del producte emparat per la IGP.
Per últim, es modifica l'article 17 relatiu al control i la certificació per adaptar-lo a la redacció de reglaments de d'altres DOP i IGP aprovats recentment, però sense modificar els procediments de control i certificació.
En concret, s'afegeixen el punt 17.2, que explicita les conseqüències possibles del procediment de certificació, i s'afegeix el punt 17.3, que remet al que estableix el Decret 285/2006 en matèria de les despeses de control i certificació.
A proposta de la Direcció General d'Alimentació, Qualitat i Indústries Agroalimentàries,
1.1 Es modifica l'article 5 de l'annex 1 l'Ordre AAM/311/2013, de 2 de desembre, per la qual s'aprova el Reglament de la Indicació Geogràfica Protegida Llonganissa de Vic que queda redactat de la manera següent:
Es considera elaboració del producte les fases següents: preparació de les carns fresques, poliment i picat, barreja, amassat, maceració, embotit i curat-madurat.
El producte protegit amb la Indicació Geogràfica Protegida Llonganissa de Vic és elaborat exclusivament per elaboradors inscrits al Registre de persones elaboradores, amb carn magra de porc, cansalada, sucres, sal i pebre, sotmesa a picat, maceració, embotit i posterior curació."
1.2 Es modifica l'article 7 de l'annex 1 de l'Ordre AAM/311/2013, de 2 de desembre, que queda redactat en un punt únic de la manera següent:
Les tècniques i els ingredients emprats en l'elaboració i maduració de la llonganissa han de ser els adequats per obtenir productes de la màxima qualitat amb el manteniment dels caràcters tradicionals de la llonganissa de la zona de producció descrits en el plec de condicions aprovat per la Comissió Europea, al manual de gestió de qualitat, i d'acord amb la normativa sectorial aplicable vigent."
1.3 Es dona una nova redacció a l'article 8, relatiu a la presentació de la llonganissa emparada, de l'annex 1 de l'Ordre AAM/311/2013, de 2 de desembre, que queda redactat de la manera següent:
8.1 La presentació s'ha de realitzar de manera que permeti que el producte tingui un transport i una manipulació que n'assegurin l'arribada al lloc de destinació en condicions satisfactòries.
Les dimensions de les peces es descriuen en el plec de condicions i en el manual de gestió de qualitat d'acord amb el procediment que estableix el Decret 285/2006, de 4 de juliol.
8.2 El producte també es pot presentar llescat i envasat."
1.4 Es dona nova redacció a l'article 17, relatiu al control i la certificació de la llonganissa emparada, de l'annex 1 de l'Ordre AAM/311/2013, de 2 de desembre, amb el text següent:
Control i certificació de la llonganissa emparada
17.1 El control i la certificació de la llonganissa emparada de la IGP Llonganissa de Vic l'efectua una entitat externa de certificació, d'acord amb el capítol 5 del títol 1 i el capítol 2 del títol 4 del Decret 285/2006, de 4 de juliol, llevat que el consell regulador decideixi exercir-los ell mateix.
17.2 El procediment de certificació pot donar lloc al seu manteniment, a la seva suspensió temporal o a la seva retirada definitiva, d'acord amb el document de tractament de les desviacions detectades durant el procés de certificació.
17.3 Les despeses de control i certificació aniran a càrrec de la persona sol·licitant o de l'operadora inscrita, d'acord amb l'article 28.2 del Decret 285/2006".